Hálendisþjóðgarður, innleiðing keðjuábyrgðar og ráðstafanir til afnáms verðtryggingar á lánum eru meðal þeirra aðgerða sem ríkisstjórnin lofaði en lauk ekki við. Stjórnin segist hafa lokið þremur fjórða hluta aðgerða sem getið var í stjórnarsáttmála hennar. Mat á stöðu aðgerðanna byggist á huglægum þáttum.
Í stjórnarsáttmála ríkisstjórnarinnar eru skilgreindar 189 aðgerðir. Á blaðamannafundi stjórnarinnar í gær kom fram að 138 þessara aðgerða sé nú að fullu lokið, það er tæplega þremur af hverjum fjórum.
Á vef stjórnarráðsins segir að þær aðgerðir sem ekki séu að fullu orðnar að veruleika séu flestar vel á veg komnar, þrátt fyrir heimsfaraldur og tíðar náttúruhamfarir. Þar segir líka að mat á stöðu aðgerða byggi á huglægum þáttum. Verkefni teljist komið vel á veg þegar það hefur verið mótað að mestu leyti og niðurstaða í augsýn.
Aðgerðirnar sjálfar eru misvel skilgreindar og ekki alltaf auðvelt að ráða af heiti þeirra hvað þurfi að uppfylla til að ljúka þeim. Þannig tókst stjórnvöldum að eigin mati að leggja áherslu á forvarnir og lýðheilsu og leggja áherslu á málefni hafsins á vettvangi Norðurskautsráðsins. Aðrar aðgerðir sem tókst að ljúka eru betur skilgreindar svo sem að endurskoða lög um veiðigjöld eða tryggja að fjármögnun háskóla nái meðaltali OECD-ríkja.
Meðal þeirra aðgerða sem stjórninni tókst ekki að ljúka var hálendisþjóðgarður, frumvarp um hann var umdeilt og var ekki afgreitt á þingi en þó er aðgerðin sögð vel á veg komin. Ekki tókst heldur að gera ráðstafanir til afnáms verðtryggingar á lánum, vinna að uppbyggingu þjóðarleikvangs í Laugardal, styrkja rekstrargrundvöll hjúkrunarheimila eða taka á móti fleiri flóttamönnum. Þá tókst ekki að klára vinnu við innleiðingu keðjuábyrgðar gegn félagslegum undirboðum. Hvað verður um þessi hálfkláruðu verkefni er óljóst, enda gætu áherslur þeirrar ríkisstjórnar sem tekur við að loknum kosningum reynst aðrar en þeirrar sem nú situr.
Hálendisþjóðgarður, innleiðing keðjuábyrgðar og ráðstafanir til afnáms verðtryggingar á lánum eru meðal þeirra aðgerða sem ríkisstjórnin lofaði í stjórnarsáttmála sínum haustið 2017 en lauk ekki við. 